Der er ikke nogen tvivl om, at paradigmeskiftet var et af de absolutte øverste krav på Dansk Folkepartis ønskeblok, da de indledte forhandlingerne om finansloven med regeringen.

Og der var tydelig tilfredshed i DF-lejren, da de kunne fortælle danskerne, hvad de var nået frem til.

-Man skal vænne sig til, at når man kommer til Danmark, så er man her midlertidigt, og når man har haft midlertidigt husly, kommer man tilbage igen. Det har vi arbejdet for i 13 måneder, og derfor er vi ret glade for – efter et par lange nætter – at det er lykkes at finde et fornuftigt resultat, sagde Dansk Folkepartis gruppeformand, Peter Skaarup, 30. november, hvor blækket på den netop underskrevne finanslov knap nok var tørt.

Jeg kan ikke give garanti for et tal, men jeg kan give garanti for, at det virker. Peter Skaarup, Dansk Folkeparti

- Det betyder, at vi drejer hele politikken på det her område fra, at den i dag handler om integration, til den handler om hjemsendelse.

Men hurtigt rejste der sig en undren. Var det egentlig et paradigmeskifte på udlændingeområdet eller var stramningerne i virkeligheden mest symbolske?

Socialdemokratiets leder, Mette Frederiksen, var umiddelbart ikke begejstret:

-Det virker som en lidt tynd kop te. Det svarer ikke på den egentlige udfordring: At vi har et flygtningesystem, som ikke virker godt nok. Der er for mange mennesker, som tager rejsen henover Middelhavet og sætter livet på spil, sagde hun.

Flere aviser tog også emnet op. I Information lød det for eksempel, at ’tomme paradigmetønder buldrer mest’.

Institut for Menneskerettigheder ville godt gå så langt som at sige, at der er lagt op til stramninger på en række områder, men:

- Det er svært at vurdere konsekvensen af flere af de her tiltag, fordi de ikke er foldet fuldt ud endnu, sagde vicedirektør Louise Holck til TV 2.

Dansk Folkeparti holdt dig fast i, at man sagtens kan kalde det et paradigmeskifte på udlændingeområdet.

- Jeg kan ikke give garanti for et tal, men jeg kan give garanti for, at det virker, sagde Peter Skaarup til Altinget på spørgsmålet om, hvor mange flere der vil blive hjemsendt.

Nu er ’paradigmeskiftet’ så vedtaget. Og trods S-formand Mette Frederiksens umiddelbare reaktion valgte partiet at stemme for.